  Анжелика Тихонова корреспондент Дэбес черкогуртысь Литовской ульчаын «Демография» йӧскалык ӵектос улсын 80 интылы выль ясли-сад усьтӥзы. 1-тӥ толсуре выль яслие 1-3 аресъем 50-лэсь ятыр пиналъёс мынозы. Со сярысь элькун тӧролэн но кивалтэтлэн пресс-службазы ивортӥз. Элькунысь дышетонъя но тодосъя министр Светлана Болотникова туэ «Демография» йӧскалык ӵектос улсын 14 нылпи садъёс пуктӥсько шуыса пусйиз. Троссэ соос пӧлысь вуоно арын усьтозы. Выль нылпи садэз уже кутыса, ми Дэбесын интыослы кулэяськонэз быдэсак ворсалом. 2021-тӥ арын нылпи садъёс пуктыны оглом 1,9 миллиард манет котыр висъямын. Ми трос нылпи садъёс пуктӥськом, озьы ке но черодъёс вань на - Ижкарын но Дэри ёросын Светлана Болотникова, Удмуртиысь дышетонъя но тодосъя министр Дэбесын нылпи садэз типовой ӵектосъя ӝутӥзы, со 80 интылы чакламын. Выль юртын пиналъёслы ньыль группаос, физкультуралы зал, эмъюрттэт сётыны висъет, кӧлон интыос, шудон висъетъёс, сиён пӧраны туала кухнязы вань. Нылпи садын ужасьёс выль юртсылы туж шумпото. Табере нылпи садамы югыт но шуныт. Шудонъёс пиналъёслы арессыя но лыдзыя быръемын Пӧран интымы туж умой, пӧрасьёсмы вань техникаез эскерыса вуизы ини. Нылпиослы кылиськон интыосын дӥськут куасьтон шкафъёс пуктэмын. Со туж умой, тани лымыё куазь дыръя поръямысь пырыса, кӧлон дырзы ӵоже вань дӥсьсы куасьме ини. Елена Бывальцева, Дэбесысь 3 номеро нылпи садлэн выль юртэзлэн кивалтӥсезПиналъёслы сяна, нылпи садын ужасьёслы но умой луонлыкъёс кылдытэмын. Мисьтаськон интыын мисьтаськон но куасьтон машинаос, утюгаськон станок сыло. Крезьгуръя залын туала тӥрлык пуктэмын. Ваньмыз туж яркыт но чебер лэсьтэмын. Матысь дыре, толсуре, 80 интылы эшшо одӥг ясли-садэз усьтозы, корка пыронэз Каракулино черкогуртын пусъёзы.  Тодэ вайытом, Глазкарын выль спорт огъет пуктозы. Тегъёс: Дышетон Дэбес нылпиос Удмуртия дӥськут  